Csongrád Város Jegyzőjétől

*🖂 6640 Csongrád, Kossuth tér 7.*

*🕿 63/571-900\*, Fax: 571-901*

E-mail: *csongrad@csongrad.hu*

Száma: 03-1410-1/2016.

**Csongrád Megyei Kormányhivatal**

**Építésügyi, Hatósági, Oktatási és**

**Törvényességi Felügyeleti Főosztály**

**Dr. Bangha Ágnes**

**főosztályvezető**

**Szeged**

**Rákóczi tér 1.**

***Tisztelt Főosztályvezető Asszony!***

Csongrád Város Önkormányzata Képviselő-testületének a 29/1996. (XII.5) Ökt rendelete tartalmazza az állattartás helyi szabályait.

A rendelet, megalkotása óta utolsó alkalommal 2012. májusában került módosításra, az azóta bekövetkezett magasabb szintű jogszabályi változások indokolttá teszik a rendelet átfogó felülvizsgálatát. A Képviselő-testület az erre vonatkozó döntését meghozta és felhívta Csongrád város jegyzőjét az új rendelet-tervezet előkészítésére.

Az állattartást, mint szabályozási tárgykört több magasabb szintű jogszabály is érinti, ezért szükségképpen vizsgálandó a rendeletalkotási felhatalmazás terjedelme, illetőleg a Képviselő-testület szabályozási mozgástere.

Az állattartás követelményei törvényi, kormányrendeleti, illetőleg miniszteri szinten is szabályozásra kerültek, mely szabályokat együtt értelmezve megállapítható, hogy az önkormányzati rendeletalkotás mozgástere esetenként nehezen állapítható meg.

Mindezekre tekintettel kérem Tisztelt Címet, hogy a helyi rendeletünkkel kapcsolatosan az alábbiak szerint felvetett kérdések vonatkozásában szíveskedjen törvényességi állásfoglalást kiadni:

1.) „Az élelmiszerláncról és hatósági felügyeletéről” szóló 2008. évi XLVI. törvény 6. § (5) bekezdése szerint állat tartását csak állategészségügyi, közegészségügyi, állatjóléti, környezetvédelmi, illetve természetvédelmi indokokkal lehet korlátozni.

Ezt a rendelkezést együtt kell értelmezni a törvény 2012. október 01. napján lépett 6. § (6) bekezdésével, mely szerint mezőgazdasági haszonállat tartása önkormányzati rendeletben nem korlátozható.

Az országos településrendezési és építési követelményekről szóló 253/1997. (XII.20) kormányrendelet 36. § (5) bekezdése szerint állattartó építmények elhelyezésének feltételeit közegészségügyi, állategészségügyi, környezetvédelmi követelmények figyelembevételével a helyi építési szabályzatok állapíthatják meg.

Önkormányzatunk fentebb hivatkozott 29/1996. (XII.5) Ökt rendelete részletesen tartalmaz szabályokat a mezőgazdasági haszonállatok tartására, illetőleg az állattartó építmények elhelyezésére vonatkozóan.

Egyértelműnek tűnik, hogy ezen rendelkezéseket részben hatályon kívül kell helyezni, illetőleg az építmények vonatkozásában a szabályozást át kell ültetni a helyi építési szabályzatba.

A helyi rendelet 4.§ (8) bekezdése és 5. § (1)-(2) bekezdései olyan védőtávolságokat, illetőleg övezeteket határoznak meg a város közigazgatási területén, melyekben időszakosan, vagy állandó jelleggel tilos a nagy állat tartása, illetőleg állattartó telep létesítése.

**Az ezzel kapcsolatos kérdés: A képviselő-testület szabályozási lehetősége kiterjed-e az említett övezetek, illetőleg védőtávolságok meghatározására?**

2.) „Az állatok védelméről és kíméletéről” szóló 1998. évi XXVIII. törvény 49. § (6) bekezdése felhatalmazást ad a képviselő-testületek számára, hogy a kedvtelésből tartott állatok tartásának szabályait rendeletben határozza meg. A törvény ezen bekezdésének lábjegyzete szerint ezen rendelkezés 2013. július 20-án lépett hatályba.

Ekkor már hatályban volt és jelenleg is hatályos a kedvtelésből tartott állatok tartásáról és forgalmazásáról szóló 41/2010. (II.26) kormányrendelet.

Az ezzel kapcsolatos kérdés: **Tekintettel arra, hogy a kormányrendelet a témában részletes szabályozást tartalmaz, a törvényi felhatalmazás alapján az önkormányzatok a kedvtelésből tartott állatok tartására vonatkozóan további szabályozást alkothatnak-e?**

Ez előzőekhez kapcsolódó kérdés: **Az önkormányzati rendeletalkotás lehetősége esetén a nagyállatok, vagy ebek vonatkozásában önkormányzati rendelet előírhatja-e azt, hogy az állatok tartásához szükséges a tulajdonostársak, a szomszédok vagy az ingatlankezelő hozzájárulása?**

Erre vonatkozóan a rendeletünk 5. § (2) bekezdés és 8. § (1) bekezdése tartalmaz szabályozást.

3.) A 41/2010. (II.26) kormányrendelet 14. § (5) - (6) és (8) bekezdései ebek, illetve általában csoportosan tartott állatok esetében meghatározzák a minimálisan biztosítandó élettér nagyságát.

**Kérdés, hogy a megfelelő élettér biztosítása esetén az állatok korlátozás nélküli számban tarthatók, vagy a helyi önkormányzat akár a lakások, akár a kertes családi házak esetében korlátozhatja-e a tartható ebek, illetőleg a macskák számát?**

Helyi rendeletünk a 7. § (1) bekezdésében tartalmaz ide vonatkozó szabályozást.

A hivatkozott helyi önkormányzati rendeletünket levelemhez mellékelten csatolom.

Szíves közreműködését előre is köszönve kérem Tisztelt Címet a felvetett kérdésekben a törvényességi állásfoglalás kiadására.

Csongrád, március 16.

 Tisztelettel:
 Dr. Juhász László

 jegyző